**TÁJÉKOZTATÓ**

**a belterületi égetésről**

Az eddig megszokott – önkormányzati rendeleteken alapuló belterületi égetés rendszere tervezetten 2020. december 31-ét követően megszűnt volna.

A Kormány a veszélyhelyzet kihirdetéséről szóló rendeletével módosította a veszélyhelyzet ideje alatt alkalmazandó, levegőminőséggel összefüggő jogszabályt. Ennek értelmében a **veszélyhelyzet megszűnéséig** **(várhatóan május 23-ig)** továbbra is lehetőség van avar és kerti hulladék égetésére a helyi önkormányzati rendelet alapján.

**Bezenye község belterületén avar és növényi hulladék nyílttéri égetésére január 1-től a veszélyhelyzet megszűnéséig (várhatóan május 23-ig) szerda és vasárnap, valamint ünnepnapok kivételével – naponta 7 – 19 óra között kerülhet sor az alábbiak figyelembe vételével:**

Hulladék nem égethető tűzgyújtási tilalom időtartama alatt.

Nyílttéri égetés során a tűzgyújtási tilalomra és a meteorológiai viszonyokra figyelemmel kell lenni.

Az avart, növényi- és kerti hulladékot csak olyan helyen és területen szabad égetni, ahol az égetés és annak hősugárzása a személyi és vagyonbiztonságot nem veszélyezteti, vagyoni és környezeti kárt nem okoz.

A tűzrakó helyet épülettől és egyéb éghető anyagtól olyan távolságra kell elhelyezni, hogy arra veszélyt ne jelentsen.

A tűz őrzéséről és veszély esetén annak eloltásáról a tűz gyújtója köteles gondoskodni. A tűz helyszínén olyan eszközöket és felszereléseket kell készenlétben tartani, amelyekkel a tűz terjedése megakadályozható, illetőleg eloltható.

Az égetés végén meg kell győződni arról, hogy a tűz elhamvadt és gondoskodni kell a visszamaradt parázs, vagy hamu lelocsolásáról, vagy földréteggel történő lefedéséről.

A füstképződés csökkentése érdekében az avart, növényi- és kerti hulladékot előzetesen szikkasztani, szárítani kell és az eltüzelés csak folyamatosan kis adagokban történhet.

Nagyobb mennyiségű hulladék egyszerre történő elégetésre irányuló szándék esetén a szomszédokat, legalább három nappal korábban tájékoztatni kell az égetés várható időpontjáról. Az égetés egy alkalommal legfeljebb három óráig tarthat.

Tilos az avar, növényi- és kerti hulladék égetése párás, ködös, esős időben, illetőleg erős szél esetén.

Az égetés folyamatának gyorsítására éghető folyadék (benzin, gázolaj, stb.) légszennyező, vagy bűzös segédanyag nem használható.

Tilos égetni kisfeszültségű, közép- és nagyfeszültség, továbbá távközlési hálózati vezetékek alatt.

**Közterületen avar, növényi- és kerti hulladék égetéséhez a jegyző engedélye szükséges.**

Kérjük a lakosságot, hogy a szabadtéri tűzgyújtás kizárólag a jogszabályokban meghatározott tűzvédelmi követelmények és műszaki mentéssel kapcsolatos feladatok szigorú betartásával történhet.